
REPUBLIKA HRVATSKA
TRGOVAČKI SUD U ZAGREBU
Zagreb, Amruševa 2/II							7 St-6165/16-21

U  I M E  R E P U B L I K E  H R V A T S K E
R J E Š E N J E

	Trgovački sud u Zagrebu po sucu pojedincu Vesni Malenica kao stečajnom sucu u prethodnom postupku radi utvrđivanja pretpostavki za otvaranje stečajnog postupka nad dužnikom  FANTAZIJA-PROJEKT d. o. o., Samobor, Perkovčeva 9, OIB 93493372901, 20. ožujka 2017.

r i j e š i o   j e

	1. Odbacuje se prijedlog predlagatelja Financijska agencija, RC Zagreb, Podružnica Zagreb, Trg Svibanjskih žrtava 1995. 1, Zagreb, OIB 85821130368, za otvaranje stečajnog postupka nad dužnikom dužnikom FANTAZIJA-PROJEKT d. o. o., Samobor, Perkovčeva 9, OIB 93493372901 od 29. rujna 2016.
	2. Rješenje ovog suda broj St-6165/16-5 od 2. veljače 2017. stavlja se van snage.
	3. Rješenje ovog suda broj St-6165/16-6 od 2. veljače 2017. stavlja se van snage.

Obrazloženje

	Podneskom od 29. rujna 2016. predlagatelj Financijska agencija, RC Zagreb, Podružnica Zagreb, Trg Svibanjskih žrtava 1995. 1, Zagreb, OIB 85821130368, podnio je ovom sudu prijedlog za otvaranje stečajnog postupka nad dužnikom dužnikom FANTAZIJA-PROJEKT d. o. o., Samobor, Perkovčeva 9, OIB 93493372901.
	U svom prijedlogu predlagatelj navodi da su ispunjeni stečajni razlozi obzirom da dužnik na dan 27. rujan 2016. ima evidentiranih nepodmirenih obveza u ukupnom iznosu od 109.689.872,66 kn, a žiro-račun je blokiran duže od 120 dana.
	Prijedlog je objavljen na e-oglasnoj ploči suda 10. listopada 2016.
	U sudskom registru za dužnika nisu evidentirane bilo kakve statusne promjene. Stoga je pokrenut prethodni postupak i određeno ročište radi utvrđivanja pretpostavki za otvaranje stečajnog postupka, te je pozvan dužnik da se izjasni o prijedlogu.
	Na ročište je pristupio punomoćnik dužnika te se protivio prijedlogu za otvaranje stečjnog postupka, navodeći da imovina društva višestruko prelazi potraživanje vjerovnika, a najveća potraživanja se odnose na nepostojeći dug prema Hrvatskoj poštanskoj banci, čije potraživanje dužnik nije priznao u postupku predstečajne nagodbe i koji postupak još uvijek nije pravomoćno okončan. 
	Zaključkom broj St-6165/16-16 od 9. ožujka 2017. pozvana je FINA da obavijesti ovaj sud da li je i kada pokrenut predstečajni postupak nad dužnikom, odnosno da li je donijeta pravomoćna odluka u tom predmetu.
	Podneskom od 16. ožujka 2017. FINA je obavijestila ovaj sud da je prijedlogom od 1. travnja 2015. dužnik predložio otvaranje postupka predstečajne nagodbe, a rješenjem FINA-e od 23. svibnja 2016. obustavljen je postupak predstečajne nagodbe nad navedenim dužnikom.
	U podnesku FINA također navodi da je obzirom na postojanje stečajnog razloga, 7. ožujka 2017. podnijet novi prijedlog za pokretanje stečajnog postupka.
	Kako podneskom FINA nije dostavila podatke na koje je pozvana zaključkom suda, tj. nije obavijestila sud da li je i kada pravomoćno završen postupak predstečajne nagodbe, to je sud obavio uvid u podneske objavljene na oglasnoj ploči FINA-e, te utvrdio da je protiv rješenja donijetih u postupku pred FINA-om podnijeto više žalbi, pa je tako podnijeta i žalba protiv rješenja kojim je obustavljen postupak predstečajne nagodbe. 
	Također je utvrđeno da je u postupku žalbe donijeta drugostupanjska odluka u upravnom postupku i to 2. veljače 2017., te da je predmetna odluka objavljena na stranicama FINA-e 10. veljače 2017.
	Iz navedenog slijedi da u trenutku podnošenja prijedloga za otvaranje stečajnog postupka još uvijek nije bila donijeta pravomoćna odluka u predstečajnom postupku.
	Shodno odredbi čl. 15 st. 2 Stečajnog zakona (NN 71/15) do završetka predstečajnog postupka nije dopušteno pokretanje predstečajnog postupka.
	Stoga je valjalo prijedlog odbaciti i riješiti kao u točki 1. izreke.
	Odluke iz točke 2. i 3. izreke odnose se na ukidanje provedenih radnji, a sve u cilju anuliranja pravnih posljedica odbačenog prijedloga.
Zagreb, 20. ožujak 2017.

									SUDAC:
									Vesna Malenica v. r. 
POUKA O PRAVNOM LIJEKU: 
	Protiv ovog rješenja, nezadovoljna stranka može uložiti žalbu Visokom trgovačkom sudu Republike Hrvatske u roku od 8 dana po primitku rješenja, a ulaže se putem ovog Suda u 2 primjerka za Sud i po 1 za svaku protivnu stranku. 

Za točnost otpravka – ovl. službenik
								Kristina Švajger

